DA Den Europæiske Unions Tidende CE 78/517

(2004/C 78 E/0537)

SKRIFTLIG FORESPØRGSEL E-3302/03

af Hiltrud Breyer (Verts/ALE) til Kommissionen

(10. november 2003)

Om: Støjreduceringsplaner (direktiv 2002/49/EF)

Europa-Parlamentets og Rådets direktiv 2002/49/EF (1) af 25. juni 2002 blev vedtaget med henblik på vurdering og styring af ekstern støj. I dette direktiv kræves det, at der inden den 18. juli 2005 skal være foretaget en gradvis registrering af støjeksponeringen såvel ved større veje og større jernbaner som nær større lufthavne og i byområder på grundlag af strategisk støjkortlægning efter vurderingsmetoder, der er fælles for medlemsstaterne.

I Tyskland har det allerede siden 1990 i henhold til § 47a i den tyske miljøbeskyttelseslov Bundes-Immissionsschutzgesetz (BImSchG) været påbudt at registrere eksponeringen fra de indvirkende støjkilder og fastslå deres virkninger på miljøet i områder, hvor støj har eller kan forventes at have skadelige virkninger på miljøet. Loven har pålagt delstater og kommuner at udarbejde støjreduceringsplaner. I Saarland har ingen kommuner hidtil forelagt nogen støjreduceringsplan i henhold til § 47a i BImSchG. Dette kan skyldes, at støjreduceringsplanerne ikke kan udarbejdes uden finansielle midler, og at de har betydning for alle borgere i en kommune.

1. Hvordan undgås det, at den frist, der i direktivet er fastsat til inden 2005, misbruges af medlemsstaternes regeringer til at forsinke gennemførelsen af national lovgivning?

2. Støttes udarbejdelsen af støjreduceringsplanerne finansielt af EU?

Svar afgivet på Kommissionens vegne af Margot Wallström

(16. december 2003)

Kommissionen har med interesse gjort sig bekendt med den skriftlige forespørgsel fra det ærede parlamentsmedlem vedrørende den indbyrdes sammenhæng mellem EF-lovgivningen og de eksisterende nationale lovgivninger om støjforurening og mulighederne for fællesskabsstøtte til reduktion af støjgener.

Med hensyn til det første punkt, har medlemsstaternes kompetente myndigheder pligt til i henhold til Europa-Parlamentets og Rådets direktiv 2002/49/EF af 25. juni 2002 om vurdering og styring af ekstern støj (2), der trådte i kraft den 18. juli 2002, at udarbejde strategiske støjkort over situationen i nærheden af de vigtigste transportinfrastrukturer og i de største byområder på basis af fælles støjindikatorer, at informere offentligheden om eksponering for støj og dens indvirkninger og iværksætte handlingsplaner med henblik på at reducere støjen, når det er nødvendigt, og at opretholde støjmiljøets kvalitet, når denne er tilfredsstillende. Direktivet skal være gennemført i medlemsstaternes nationale lovgivning senest 18. juli 2004, de første støjkort skal være foreligge senest den 30. juni 2007 og de første handlingsplaner senest den 18. juli 2008.

Hvad angår den indbyrdes sammenhæng mellem eksisterende nationale lovgivninger om støj og direktiv 2002/49/EF, beror det medlemsstaternes kompetente myndigheders skønsret, om de vil fremskynde gennemførelsen af bestemmelserne i direktivet.

Som svar på det andet punkt, skal det bemærkes, at der ikke eksisterer nogen specifik fællesskabsfinansiering til bekæmpelse. Der er dog mulighed for tilskud under eksisterende ordninger, bl.a. gennem miljøfinansieringsinstrumentet (LIFE).

(1) EFT L 189 af 18.7.2002, s. 12.

(2) EFT L 189 af 18.7.2002.